Is-sitt dehra: il-ktieb itir U rġajt erfajt għajnejja, u ara, nilmaħ ktieb itir ! "X'inti tara?" qalli. "Qed nara ktieb itir," weġibtu, "it-tul tiegħu hu ta' għoxrin driegħ, u l-wisa' għaxra." Imbagħad qalli: "Din hi s-saħta ħierġa fuq wiċċ il-pajjiż kollu; għaliex skont ma hemm fiha, kull ħalliel għad jinqered minn hawn; skont ma hemm fiha, kull min jaħlef falz għad jinqered minn hawn. Kont jien li ħriġt din is-saħta, oraklu tal-Mulej tal-eżerċti, u hi se tidħol f'dar il-ħalliel u f'dar min jaħlef b'ismi fil-falz, u tibqa' ġo daru, u ttemm lilha u l-injam tagħha u l-ġebel tagħha." Is-seba' dehra: il-mara fl-efa Imbagħad l-anġlu li kien ikellimni resaq u qalli: "Issa erfa' ħarstek u ara x'inhi dil-ħaġa li riesqa." "X'inhi?" staqsejtu. U hu weġibni: "Din li ħierġa hija efa ," qalli, "dan hu l-ħażen tagħhom fil-pajjiż kollu." U ara, jintrefa' l-għatu taċ-ċomb, u ġol-efa kien hemm mara bilqiegħda. "Din hija l-ħażen," qalli, u xeħetha lura ġol-efa, u raġa' għattieh bl-għatu taċ-ċomb. Imbagħad erfajt għajnejja u ħarist, u ara, kien hemm żewġ nisa resqin, bir-riħ fi ġwenħajhom, ġwenħajhom kienu bħal ġwenħajn iċ-ċikonja, u refgħu l-efa bejn l-art u s-sema. Jiena mbagħad staqsejt lill-anġlu li kien ikellimni: "Dawn fejn se jeħduha l-efa?" "Biex jibnulha dar fl-art ta' Singħar," qalli, "u meta jlestuha, iqegħduha hemm, fil-bini tagħha."